**Information om operation for grå stær i Grenaa Øjenklinik**

***Hvor kan man blive opereret for grå stær?***

Grenaa Øjenklinik har en aftale med sygesikringen om at udføre operationer for grå stær. Du vil blive opereret af øjenlæge Mikkel Funding, som har udført flere tusinde operationer for grå stær gennem mere end 10 år.

***Hvad er grå stær?***

Grå stær (katarakt) er uklarhed i øjets linse. Den hyppigste årsag til grå stær er alder, men også andre øjensygdomme eller traumer kan give grå stær.

***Hvilke symptomer giver grå stær?***

Grå stær giver sløring af synet, som ikke kan afhjælpes af briller eller kontaktlinser. Nogle patienter oplever, at det er vanskeligt at læse, se TV eller se skilte i trafikken. Andre oplever blændingsgener, hvor bilkørsel om natten eller modlys kan være et problem. Endeligt kan man opleve dobbeltsyn for et øje. Synet kan blive så nedsat/sløret, at man ikke må køre bil.

***Hvordan behandles grå stær?***

Den eneste behandling for grå stær er operation. Ved operationen bortopereres den uklare linse og erstattes af en kunstig linse. Operationen foregår i lokalbedøvelse og tager cirka en halv time. Hvis øjet ikke fejler andet end grå stær, vil man oftest kunne forvente et godt syn nogle dage til uger efter operationen. Der opereres et øje ad gangen med cirka 1-2 ugers mellemrum.

***Hvad er risikoen ved at blive opereret for grå stær?***

Milde eftervirkninger: De hyppigste sete milde eftervirkninger er forbigående hævelse af hornhinden eller af nethinden, regnbuehindebetændelse eller trykstigning i øjet. Disse vil oftest aftage i forbindelse med øjendrypningen efter operationen.

Alvorlige komplikationer: De alvorlige, synstruende komplikationer optræder sjældent og kun hos ganske få patienter, der bliver opereret for grå stær. Det kan dreje sig om infektion, blødning i øjet, nethindeløsning, kronisk regnbuehindebetændelse, kronisk hornhindesygdom. Risikoen for komplikationer er større, hvis du også har andre øjensygdomme.

I få tilfælde (1 ud af 1000) kan en operation for grå stær medføre infektion inde i øjet i dagene efter operationen. Der er tale om en akut synstruende tilstand, der ofte vil give permanent synsforringelse eller helt tab af syn, selv ved hurtig behandling.

***Hvad sker der til forundersøgelsen inden grå stær-operationen?***

Ved forundersøgelsen konstaterer øjenlægen, om der skal opereres for grå stær. Herudover foretages der opmålinger af begge øjne, som skal bruges til at udregne, hvilken linse, som skal bruges under operationen. Endeligt gives der information om operationen.

Ved forundersøgelsen dryppes man med pupiludvidende dråber. Hvis man bruger kontaktlinser, må disse ikke bruges en uge før opmålingen.

Forundersøgelsen afsluttes med, at der gives operationstider/datoer, og at der laves recepter på de øjendråber, som skal benyttes efter operationerne.

***Hvordan kommer jeg hjem efter forundersøgelsen og operationen?***

Du kan ikke selv køre efter forundersøgelse eller operation. Du skal selv arrangere transporten frem og tilbage til klinikken. Pårørende må ikke vente i klinikken under operationen.

***Hvordan skal jeg forberede mig på selve operationsdagen?***

Tag bad og vask dig omkring øjet. Undgå at bruge make-up eller creme i ansigtet.

Tag din vanlige medicin, medmindre andet er aftalt. Mød op til det aftalte tidspunkt.

***Hvad sker der inden operationen?***

Inden operationen bliver man dryppet i det øje, som skal opereres. Der dryppes med pupiludvidende dråber og lokalbedøvende dråber. Operationen kan først starte, når pupillen er helt udvidet. Ved behov er det muligt at få en beroligende tablet inden operationen.

***Hvordan foregår selve operationen?***

Ved operationen sætter man sig i en ”tandlægestol”, som lægges ned, så man ligger helt fladt. Øjet og øjenomgivelserne renses. Der sættes et sterilt plastikklæde over øjet, således operationsområdet holdes rent.

Ved operationen fjernes den uklare linse i øjet ved hjælp af ultralyd og erstattes med en kunstig klar plastlinse. Operationen foregår i lokalbedøvelse. Det betyder, at du er vågen under operationen, men du mærker ikke noget.

Selve indgrebet varer cirka en halv time, og du kan tage hjem kort tid efter operationen.

Du skal være opmærksom på, at hvis begge dine øjne skal opereres for grå stær, kan du godt have en forskellig oplevelse af de to operationer, selvom begge operationer forløber helt normalt.

***Hvilke dråber skal man dryppe med efter operationen?***

For at forebygge både betændelse og hævelse i det opererede øje, har øjenlægen lavet en recept på øjendråberne Voltabak. Du vil få recept på én flaske til hvert øje, altså to flasker i alt. Recepten sendes elektronisk til apoteket.

Der skal dryppes med 1 dråbe Voltabak i det opererede øje 3 gange dagligt (morgen, middag og aften) **efter** operationen i 3 uger. Har du sukkersyge, skal du dryppe i 6 uger efter operationen. Start med at dryppe øjet på operationsdagen, når du kommer hjem.

Hvis du er i behandling med andre øjendråber (fx. mod grøn stær), skal du huske også at dryppe øjet med disse, med mindre du har fået andet at vide. Der skal gå mindst 5 minutter mellem du drypper med Voltabak og dine vanlige dråber.

***Skal jeg sygemeldes efter en operation for grå stær?***

De fleste vil kunne starte på arbejde efter 1 uge, men sygemeldingen afhænger af dit erhverv.

***Hvad skal man undgå efter operationen?***

Man skal undgå følgende efter operationen: 1) At gnide i øjet, 2) Fysiske anstrengelser, tunge løft, samt hård træning den første uge, 3) Arbejde der foregår i støvede miljøer, eller er fysisk krævende den første uge, 4) Brug af mascara og anden øjenmakeup de første 2 uger, 5) Kontaktlinsebrug den første måned og 6) Svømmehal, kar- og havbad den første måned.

***Hvad kan du forvente i dagene efter operationen?***

I dagene efter operationen kan man have lette smerter eller gener i øjet. Smerterne kan behandles med vanlig smertestillende håndkøbsmedicin. Derudover kan man opleve gener som: 1) kløe i øjet, 2) sløret syn, 3) grusfornemmelse i øje og 4) øjet er lettere rødt og løber i vand. Disse symptomer er helt normale, og de vil aftage i løbet af nogle dage.

***Hvad skal du reagere på i dagene efter operationen?***

Kontakt Grenaa Øjenklinik, hvis du i de første uger får et eller flere af følgende symptomer: 1) tiltagende smerter i øjet, 2) øjet pludselig bliver meget rød, 3) dit syn forværres, 4) hovedpine, 5) kvalme eller opkast

Hvis det er uden for Grenaa Øjenkliniks åbningstid, skal du kontakte egen læge eller vagtlægen.

***Hvad skal jeg gøre med hensyn til briller?***

Efter operationen passer dine briller formentligt ikke længere. Det anbefales, at der går 8 uger efter operationen, inden du går til optikeren mhp nye briller/glas. I de 8 uge kan man som regel med fordel købe et par billige læsebriller til at læse med. I perioden mellem de to operationer kan det være vanskeligt at få øjnene til at arbejde sammen, da et øje er opereret og det andet ikke er.

***Hvornår må jeg køre bil igen efter operationen?***

Synet skal være godt og de to øjne skal kunne samarbejde, før du må køre bil igen. Det er meget forskelligt, hvor lang tid der går, før den enkelte patient kan køre igen. Er du i tvivl, så vent til du har været til kontrol.